হায়ারলাইফ ফাউন্ডেশন

হায়ারলাইফ ফাউন্ডেশন হলো একটি অলাভজনক সংস্থা, যা ১৯৯৬ সালে স্ট্রাইভ ও সিটসি মাসিইয়া কর্তৃক প্রতিষ্ঠিত হয়। এটি মূলত একটি জনকল্যাণমূলক সংস্থা এবং প্রতিষ্ঠার পর থেকেই আফ্রিকার এতিম ও দুর্বল শিশুদের শিক্ষা এবং বস্তুগত সহায়তা প্রদানের মাধ্যমে সাহায্য করে আসছে।  এটি অনাথ ও দুর্বল শিশুদের জন্য ক্যাপার্নাউম শিক্ষাবৃত্তি এবং অত্যন্ত প্রতিভাবান শিশুদের জন্য যিহোশূয় নিকোমো শিক্ষাবৃত্তির মাধ্যমে শিক্ষা সহায়তা প্রদান করে।  শিক্ষা সহায়তা ছাড়াও ফাউন্ডেশনটি অভিভাবকত্ব ও যাজকীয় সুবিধাভোগীদের সহায়তা করে। সংগঠনটি যে সব এলাকায় নিজেদের কার্যক্রম পরিচালনা করে, সেসব অঞ্চলের স্বাস্থ্যসেবা প্রদানকারী প্রতিষ্ঠান ও জরুরি সংকট মোকাবিলাকারী সংস্থাগুলোর সঙ্গে এটি একত্রে কাজ করে, যেন জরুরি পরিস্থিতিতে মানুষের কাছে দ্রুত ও কার্যকর সহায়তা পৌঁছে দেওয়া যায়। 

 ইতিহাস 
১৯৯৬ সালে স্ট্রাইভ ও সিটসি মাসিইয়ার উদ্যোগে প্রতিষ্ঠিত এই ফাউন্ডেশনটি শুরুতে ক্যাপার্নাউম ট্রাস্ট নামে পরিচিত ছিল। তখন এটি সমাজের অনাথ ও নানা কারণে ঝুঁকিতে থাকা শিশুদের প্রাথমিক, মাধ্যমিক ও বিশ্ববিদ্যালয় পর্যায়ে পড়াশোনার সুযোগ নিশ্চিত করতে নিয়মিত শিক্ষাবৃত্তি প্রদান করত। ২০০৫ সালের দিকে মেধাবী ও প্রতিভাবান শিক্ষার্থীদের জন্য "যিহোশূয় নিকোমো শিক্ষাবৃত্তি" চালু করা হয়। বৃত্তির মূল উদ্দেশ্য ছিল এমন উচ্চমাত্রার মেধাসম্পন্ন শিক্ষার্থীদের সহায়তা করা, যারা মেধা বিবেচনায় যোগ্য হলেও ‘এতিম ও ঝুঁকিপূর্ণ শিশু’ শ্রেণির আওতাভুক্ত ছিল না, যার ফলে তারা অন্যান্য সহায়তামূলক কর্মসূচির সুবিধা পেত না।

পরবর্তীতে ২০০৬ সালে এর উদ্যোগে ক্রিশ্চিয়ান কমিউনিটি পার্টনারশিপ ট্রাস্ট প্রতিষ্ঠিত হয়। এর লক্ষ্য ছিল সমাজের ঝুঁকিপূর্ণ ও অসহায় মানুষদের ধর্মীয়, নৈতিক ও মানসিক দিকনির্দেশনার পাশাপাশি আধ্যাত্মিক সহায়তা প্রদান করা, যেন তারা সামাজিক ও ব্যক্তিগত সংকট মোকাবিলায় শক্তি ও সমর্থন অর্জন করতে পারে। ২০০৮ সালে ফাউন্ডেশনটি ওয়াটারফোর্ড কামলাবা শিক্ষাবৃত্তি চালু করে। এই বৃত্তির মাধ্যমে যিহোশূয় নিকোমো শিক্ষাবৃত্তির উপকারভোগী শিক্ষার্থীদের ইসোয়াতিনির ওয়াটার্ফোর্ড কামলাবা কলেজে অধ্যয়নের সুযোগ দেওয়া হয়।

২০০৮ সালে ফাউন্ডেশনটি "ন্যাশনাল হেলথ কেয়ার ট্রাস্ট" প্রোগ্রামের অধীনে প্রয়োজনীয় স্বাস্থ্যসেবা ও জরুরি সংকট মোকাবিলায় কার্যক্রম শুরু করে। ট্রাস্টটি ২০০৮ সালে জিম্বাবুয়েতে সংঘটিত ভয়াবহ কলেরা প্রাদুর্ভাবের বিরুদ্ধে লড়াইয়ে অংশগ্রহণ করে। একই সঙ্গে এটি জিম্বাবুয়ের টোকওয়ে–মুকোসি দুর্যোগ ও আফ্রিকায় দ্রুত ছড়িয়ে পড়া ইবোলা মহামারির বিরুদ্ধেও সক্রিয়ভাবে কাজ করে।

২০১০ সালে ফাউন্ডেশনটি কার্যক্রমের ক্ষেত্র সম্প্রসারিত করে লেসোথো ও বুরুন্ডি পর্যন্ত পৌঁছায়। ২০১০ সাল থেকে ২০১৫ সালের মধ্যে ফাউন্ডেশনটি যে উল্লেখযোগ্য কাজ ও প্রকল্পগুলো বাস্তবায়ন করেছে তা হলো:

 মার্কিন যুক্তরাষ্ট্রের জর্জিয়ার আটলান্টা শহরে অবস্থিত মোর্হাউস কলেজ ও স্পেলম্যান কলেজের অংশীদারিত্বে "অ্যান্ড্রু ইয়াং শিক্ষাবৃত্তি" চালু করা হয়। এর মূল উদ্দেশ্য ছিল মেধাবী শিক্ষার্থীদের উচ্চশিক্ষা গ্রহণে প্রয়োজনীয় সুযোগ সুবিধার ব্যবস্থা করা।
 জিম্বাবুয়ে, লেসোথো এবং বুরুন্ডিতে "লার্নিং হাব" নামে একটি প্রকল্প চালু করা হয়, যার লক্ষ্য ছিল, অনুন্নত দেশগুলোর ইন্টারনেট অবকাঠামোর উন্নয়ন করা এবং শিক্ষার্থীদের আধুনিক শিক্ষার সুযোগ বৃদ্ধি করা।
 শিক্ষার্থীদের শিক্ষার মান উন্নত করার লক্ষ্যে অনলাইনে "রুজিভো স্মার্ট লার্নিং প্ল্যাটফর্ম" নামে একটি শিক্ষামূলক প্ল্যাটফর্ম তৈরি করা হয়।
 জিম্বাবুয়ের নতুন উদ্যোক্তা ও ব্যবসায়ীদের জন্য ব্যবসা সম্পর্কে প্রাথমিক ধারণা প্রদান করার লক্ষ্যে "মুজিনদা আইডিয়া ইনকিউবেশন সেন্টার" নামে একটি কেন্দ্র প্রতিষ্ঠা করা হয়।
 "ইকোনেট ওয়্যারলেসের" অংশীদারিত্বে "এনার্জাইজ দ্য চেইন" নামে একটি প্রকল্প চালু করা হয়, যার লক্ষ্য ছিল উদ্ভাবনী প্রযুক্তি ও উদ্যোক্তার উন্নয়নের মাধ্যমে শক্তি ও উদ্ভাবনের সুযোগ বৃদ্ধি করার।
 জিম্বাবুয়েতে প্রাকৃতিক দুর্যোগ মোকাবিলায় টোকওয়ে-মুকোরসি বাঁধ ত্রাণ কার্যক্রমেও সংগঠনটি সক্রিয়ভাবে অংশগ্রহণ করে।

২০১৫ সালে, হায়ারলাইফ ফাউন্ডেশন নিজেদের পরিচালিত চারটি আলাদা দাতব্য তহবিলকে একত্র করে একটি একক ফাউন্ডেশনে রূপান্তরিত করে, যার মূল লক্ষ্য হয় কেবলমাত্র শিক্ষার উন্নয়ন। সে বছরই এটি ইয়েল বিশ্ববিদ্যালয়ের সঙ্গে সহযোগিতা করে “ইয়েল ইয়ং আফ্রিকান স্কলার্স প্রোগ্রামে” অংশ নেয় এবং এর মাধ্যমে আফ্রিকীয় শিক্ষার্থীদের জন্য উচ্চমানের শিক্ষাগ্রহণের সুযোগ তৈরি করতে শুরু করে।

 প্রাথমিক শিক্ষা 
হায়ারলাইফ ফাউন্ডেশনের প্রাথমিক শিক্ষা কার্যক্রমটি "ক্যাপারনাম শিক্ষাবৃত্তির" মাধ্যমে পরিচালিত হয়। এই বৃত্তি ৫ থেকে ১৮ বছর বয়সী এতিম ও ঝুঁকিপূর্ণ শিশুদের বিশেষভাবে প্রদান করা হয়। এর আওতায় শৈশবকালীন প্রাথমিক শিক্ষা থেকে শুরু করে মাধ্যমিক পর্যায় পর্যন্ত শিক্ষার যাবতীয় খরচ ও টিউশন ফি অন্তর্ভুক্ত থাকে। এই কর্মসূচিটি গত ১৯ বছর ধরে নিয়মিতভাবে পরিচালিত হয়ে আসছে।

হায়ারলাইফ ফাউন্ডেশনের প্রধান কার্যক্রমসমূহ বর্তমানে জিম্বাবুয়ে, লেসোথো ও বুরুন্ডিতে পরিচালিত হয়। জিম্বাবুয়েতে প্রথম শ্রেণী থেকে মাধ্যমিক স্তরের শেষ পর্যায় পর্যন্ত যোগ্য শিক্ষার্থীদের শিক্ষাবৃত্তি প্রদান করা হয়। লেসোথোতে মাধ্যমিক স্তরের প্রথম থেকে শেষ ধাপ পর্যন্ত যোগ্য শিক্ষার্থীদের এই শিক্ষাবৃত্তি প্রদান করা হয়। এছাড়া বুরুন্ডিতেও প্রথম শ্রেণী থেকে মাধ্যমিক স্তরের শেষ পর্যায় পর্যন্ত যোগ্য শিক্ষার্থীদের বৃত্তি প্রদান করা হয়। প্রাতিষ্ঠানিক শিক্ষার পাশাপাশি "প্রাথমিক শিক্ষা" কর্মসূচিতে পরামর্শদান, জীবন কলা প্রশিক্ষণ, বিশেষায়িত মানসিক ও সামাজিক সহায়তাও অন্তর্ভুক্ত রয়েছে। এসব কার্যক্রম সংগঠনটির "গার্ডিয়ানশিপ ও পাস্টোরাল কেয়ার" ইউনিটের নেতৃত্বে ও বিশেষজ্ঞ অংশীদারদের সহযোগিতায় পরিচালিত হয়। এর শিক্ষাবৃত্তি কর্মসূচিটি টিউশন ফি, ব্যবস্থাপনা চার্জ, পরীক্ষা ফি ও অন্যান্য সহায়ক উপকরণ সরবরাহ করে থাকে, যেন শিক্ষার্থীরা সম্পূর্ণ বিনামূল্যে শিক্ষা গ্রহণ করতে পারে।

 প্রতিভা উন্নয়ন 
ফাউন্ডেশনের "প্রতিভা উন্নয়ন" কর্মসূচিটি মেধার ভিত্তিতে পরিচালিত "যিহোশূয় নিকোমো শিক্ষাবৃত্তির" মাধ্যমে বাস্তবায়িত হয়। এই কর্মসূচিটি বর্তমানে দশম বছরে প্রবেশ করেছে। এর মূল লক্ষ্য হলো আফ্রিকার বিভিন্ন দেশ থেকে উঠে আসা তরুণ ও সম্ভাবনাময় মেধাবী শিক্ষার্থীদের কঠোর, গভীর ও বহুস্তরবিশিষ্ট নির্বাচনী প্রক্রিয়ার মাধ্যমে শনাক্ত করা। নির্বাচিত শিক্ষার্থীদের কেবল আর্থিক সহায়তা দেওয়াই নয়; বরং তাদের জন্য দেশ ও বিদেশের বিশ্বমানের উচ্চশিক্ষা প্রদানকারী প্রতিষ্ঠানসমূহে ভর্তি করে বাস্তবমুখী ও আন্তর্জাতিক মানসম্পন্ন শিক্ষা গ্রহণের সুযোগ সৃষ্টি করা হয়। 

 অভিভাবকত্ব 
হায়ারলাইফ ফাউন্ডেশনের "অভিভাবকত্ব ও যত্নমূলক সহায়তা" (গার্ডিয়ানশিপ ও পাস্টোরাল কেয়ার) কর্মসূচিটি এমন সামাজিক সমস্যা সমাধানে কাজ করে, যা ছাত্রদের পড়াশোনা, ভালো ফল করা ও স্বাভাবিক জীবন যাপনের সক্ষমতার ওপর নেতিবাচক প্রভাব ফেলে। এ কর্মসূচির মাধ্যমে শিক্ষার্থীদের মানসিক ও নৈতিক সহায়তা প্রদান করা হয়, যাতে তারা একটি নিরাপদ পরিবেশে বেড়ে উঠতে পারে এবং জীবন গঠনে প্রয়োজনীয় দিকনির্দেশনা ও সহায়তা লাভ করতে পারে।
 তথ্যসূত্র 

বিষয়শ্রেণী:শিশু সংক্রান্ত প্রতিষ্ঠান
বিষয়শ্রেণী:অলাভজনক প্রতিষ্ঠান
বিষয়শ্রেণী:অলাভজনক সংগঠন
বিষয়শ্রেণী:১৯৯৬-এ প্রতিষ্ঠিত